קוריאה הדרומית במשחקים האולימפיים
אולימפיאדות החורף

קוריאה הדרומית משתתפת במשחקי החורף מאז אולימפיאדת סנט מוריץ (1948), אך להישגים משמעותיים ראשונים הגיעה רק באולימפיאדת אלברוויל (1992). בדומה למשחקי הקיץ, משהגיעו ההישגים, הצליחה קוריאה הדרומית לשמור עליהם, ובחמש מתוך שבע אולימפיאדות החורף שנערכו מאז 1992, היא דורגה בעשירייה הפותחת.
הספורטאי הדרום קוריאני הראשון שזכה במדליית זהב אולימפית במשחקי החורף היה קים קי-הון. קים ניצח בהחלקה מהירה במסלול קצר, במקצה ל-1,000 מטר, והיה שותף לזכייתה של נבחרת השליחים הדרום קוריאנית ל-5,000 מטר. חברו לנבחרת, לי ג'ון-הו, זכה במדליית הארד במירוץ ל-1,000 מטר. דרום קוריאני נוסף שזכה במדליה אולימפית באלברוויל היה קים יון-מאן, שזכה במדליית כסף בהחלקה מהירה ל-1,000 מטר.
באולימפיאדת לילהאמר (1994) זכו הדרום קוריאנים ב-6 מדליות, בהן 4 מדליות זהב, ודורגו במקום השישי בטבלת המדליות. כל המדליות היו בהחלקה מהירה במסלול קצר. קים קי-הון שמר על תוארו במירוץ ל-1,000 מטר, וסגנו, צ'אי ג'י-הון, ניצח במירוץ ל-500 מטר. בין הנשים, ניצחה צ'ון לי-קיונג במירוץ ל-1,000 מטר, וקים סו-הי זכתה בו במדליית הארד. שתיהן היו שותפות לזכייתה של הנבחרת הדרום קוריאנית במדליית הזהב במירוץ השליחות ל-3,000 מטר.
גם באולימפיאדת נאגנו (1998) זכו הדרום קוריאנים ב-6 מדליות בהחלקה מהירה במסלול קצר. 3 מהמדליות היו מדליות זהב, וקוריאה הדרומית דורגה במקום התשיעי בטבלת המדליות. צ'ון לי-קיונג ניצחה במירוץ ל-1,000 מטר, וזכתה במדליית הארד במירוץ ל-500 מטר. וון היה-קיונג זכתה במדליית הארד במירוץ ל-1,000 מטר. שתיהן היו שותפות לזכייה במדליית הזהב במירות השליחות ל-3,000 מטר. בין הגברים, קים דונג-סונג ניצח במירוץ ל-1,000 מטר וזכה במדליית כסף במירוץ השליחים ל-5,000 מטר.
באולימפיאדת סולט לייק סיטי (2002) ירדו הישגי המחליקים המהירים הדרום קוריאנים ל-4 מדליות, בהן שתי מדליות זהב. קו גי-היון ניצחה במירוץ ל-1,500 מטר, וזכתה במדליית הכסף במירוץ ל-1,000 מטר. צ'וי און-קיונג זכתה במדליית הכסף במירוץ ל-1,500 מטר, והיה שותפה לזכייה שלישית ברציפות של נבחרת השליחות הקוריאנית ל-3,000 מטר.
באולימפיאדת טורינו (2006) עלו הישגי הדרום קוריאנים ל-11 מדליות, מהן 6 מדליות זהב, והם דורגו במקום השביעי בטבלת המדליות. במשחקים אלה שלטו הדרום קוריאנים באופן כמעט מוחלט בענף ההחלקה המהירה במסלול קצר, כשזכו ב-10 מדליות, בהן 6 מתוך 8 מדליות הזהב האפשריות. אן היון-סו ניצח במרוצים ל-1,000 ול-1,500 מטר, וזכה במדליית הארד במירוץ ל-500 מטר. בשני המרוצים בהם ניצח זכה לי הו-סוק במדליות הכסף. בנוסף, זכו אן ולי במדליית זהב יחד עם נבחרת השליחים ל-5,000 מטר. בין הנשים בלטה ג'ין סון-יו, שניצחה במרוצים ל-1,000 ול-1,500 מטר. צ'וי און-קיונג זכתה במדליית כסף שנייה ברציפות במירוץ ל-1,500 מטר. ג'ין וצ'וי היו שותפות גם לזכייה רביעית ברציפות במירוץ השליחות ל-3,000 מטר. בנוסף, זכה לי קאנג-סוק במדליית ארד בהחלקה מהירה ל-500 מטר.
באולימפיאדת ונקובר (2010) הגיעו הדרום קוריאנים להישג שיא של 14 מדליות, בהן 6 מדליות זהב. הם דורגו במקום החמישי בטבלת המדליות, אחרי קנדה, גרמניה, ארצות הברית ונורווגיה. 8 מהמדליות הושגו בהחלקה מהירה במסלול קצר, אך רק שתיים מהן היו מדליות זהב, והפעם היו הספורטאים הסינים דומיננטיים יותר בענף. לי ג'ונג-סו ניצח במרוצים ל-1,500 ול-1,000 מטר, באחרון אף קבע שיא אולימפי חדש (1:23.747 דק'). סונג סי-באק זכה במדליית כסף במירוץ ל-500 מטר, ולי הו-סוק זכה שוב במדליית כסף במירוץ ל-1,000 מטר. שלושתם היו שותפים לזכייתה של הנבחרת הקוריאנית במדליית הכסף במירוץ השליחים ל-5,000 מטר. בין הנשים, זכתה לי און-ביול במדליית הכסף במירוץ ל-1,500 מטר, ופארק סונג-הי זכתה במדליות ארד במרוצים ל-1,000 ול-1,500 מטר. נבחרת השליחות איבדה את תוארה אחרי ארבע זכיות רציפות, בשל פסילה באחת ההחלפות. על הנסיגה בהחלקה מהירה במסלול קצר חיפה שיפור בהישגים בהחלקה מהירה - 5 מדליות, בהן 3 מדליות זהב. לי סונג-הון קבע שיא אולימפי במירוץ ל-10,000 מטר (12:58.55 דק') וזכה במדליית כסף במירוץ ל-5,000 מטר. מו טאי-בום ניצח במירוץ ל-500 מטר וזכה במדליית כסף במירוץ ל-1,000 מטר. לי סאנג-הווה ניצחה אף היא במירוץ ל-500 מטר. במדליית הזהב השישית זכתה המחליקה האומנותית קים יו-נה.
באולימפיאדת סוצ'י (2014) ירדו הישגי המשלחת הדרום קוריאנית ל-8 מדליות, מהן 3 מדליות זהב. בהחלקה מהירה במסלול קצר תפסה קוריאה הדרומית רק את המקום השלישי, אחרי רוסיה וסין, עם חמש מדליות, מהן שתי מדליות זהב. בכל המדליות זכו נשים. פארק סונג הי זכתה במדליית זהב במרוץ ל-1,000 מטר ובמדליית ארד במרוץ ל-500 מטר. שים סוק-הי זכתה במדליית כסף במירוץ ל-1,500 מטר ובמדליית ארד במרוץ ל-1,000 מטר. שתיהן היו שותפות לזכייתה של נבחרת השליחות במדליית הזהב. לי סאנג-הווה קבעה שיא אולימפי חדש במרוץ ל-500 מטר (74.70 שניות), והגברים זכו במדליית כסף במרוץ המרדף. המחליקה האמנותית קים יו-נה איבדה את תוארה, וזכתה במדליית כסף.